Diari Oficial de la Generalitat Valenciana


Sumari del DOGV 8604, del 01-08-2019 (2019/7378)

RESOLUCIÓ de 11 de juliol de 2019, del director de l'Agència de Prevenció i Lluita contra el Frau i la Corrupció de la Comunitat Valenciana, per la qual s'acorda la publicació del text íntegre del Conveni Marc subscrit per l'associació sense ànim de lucre Tactical Whistleblower i aquesta agència, per a establir un canal permanent de comunicació i col·laboració per a millorar l'eficàcia en el compliment d'objectius d'interés comú.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8604

Data del DOGV
:   01-08-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/7378


Data del document
:   11-07-2019

Organisme emissor
:   Agència de Prevenció i Lluita contra el Frau i la Corrupció de la Comunitat Valenciana

Tipus de document
:   Resolució

Descriptors 

:   * Agència de Prevenció i Lluita contra el Frau i la Corrupció de la Comunitat Valenciana

RESOLUCIÓ de 11 de juliol de 2019, del director de l'Agència de Prevenció i Lluita contra el Frau i la Corrupció de la Comunitat Valenciana, per la qual s'acorda la publicació del text íntegre del Conveni Marc subscrit per l'associació sense ànim de lucre Tactical Whistleblower i aquesta agència, per a establir un canal permanent de comunicació i col·laboració per a millorar l'eficàcia en el compliment d'objectius d'interés comú. [2019/7378]  
Estableix l'article 20 del Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre, que quan una norma legal o reglamentària així ho exigisca, els convenis i, si escau, la seua modificació, pròrroga, suspensió o extinció hauran de publicar-se en el Diari Oficial de la Generalitat Valenciana.   
De la mateixa manera, l'article 96.1 del Reglament de les Corts Valencianes disposa que es publicaran en el Butlletí Oficial de les Corts Valencianes, BOCV, els textos i documents la publicació dels quals, siga requerida per algun precepte en aquest reglament, siga necessari per al seu debat, coneixement, tramitació parlamentària o siga ordenada per la Presidència.  
Per altra banda, el Reglament de Funcionament i Règim Interior de l'Agència Valenciana Antifrau, en desenvolupament de la Llei 11/2016, de 28 de novembre, de la Generalitat, aprovat per Resolució de 27 de juny de 2019, del director de la mateixa (DOGV núm. 8582, de 02.07.2019), disposa, en el seu article 87.4, que la subscripció de convenis per aquesta Agència es publicarà en el Butlletí Oficial de les Corts i en el Diari Oficial de la Generalitat Valenciana.  
L'Agència de Prevenció i Lluita contra el Frau i la Corrupció de la Comunitat Valenciana i l'Associació Tactical Whistleblower han subscrit el dia 9 de juliol de 2019, prèvia la corresponent tramitació, un conveni marc per a establir un canal permanent de comunicació i col·laboració per a millorar l'eficàcia del compliment dels objectius d'interés comú.  
Així mateix, d'acord amb el que es disposa en els articles 2.1.c), 8.5 i 9.1.b) de la Llei 2/2015, de 2 d'abril, de la Generalitat, de Transparència, Bon Govern i Participació Ciutadana de la Comunitat Valenciana, l'esmentat conveni s'ha publicat en la pàgina web d'aquesta Agència.   
  
Per tot l'exposat, de conformitat amb els disposat en la Llei 11/2016, de 28 de novembre, de la Generalitat, de l'Agència de Prevenció i Lluita contra el Frau i la Corrupció de la Comunitat Valenciana, i en virtut de les funcions atribuïdes en l'article 13 del Reglament de Funcionament i Règim Interior de l'Agència Valenciana Antifrau, en desenvolupament de la Llei 11/2016, de 28 de novembre, de la Generalitat, aprovat per Resolució de 27 de juny de 2019, del director de la mateixa (DOGV núm. 8582, de 02.07.2019), resolc  
  
  
Únic  
Ordenar la publicació en el Diari Oficial de la Generalitat Valenciana, així com en el Butlletí Oficial de les Corts Valencianes del text íntegre del conveni marc subscrit per l'Agència de Prevenció i Lluita contra el Frau i la Corrupció de la Comunitat Valenciana i l'Associació Tactical Whistleblower per a establir un canal permanent de comunicació i col·laboració per a millorar l'eficàcia del compliment dels objectius d'interés comú, el text del qual s'inclou com a Annex a la present Resolució.   
  
València, 11 de juliol de 2019.- El director de l'Agència de Prevenció i Lluita contra el Frau i la Corrupció de la Comunitat Valenciana: Joan Antoni Llinares Gómez   
  
  
  
ANNEX  
  
CONVENI MARC ENTRE L'AGÈNCIA DE PREVENCIÓ I LLUITA CONTRA EL FRAU I LA CORRUPCIÓ DE LA COMUNITAT VALENCIANA I L'ASSOCIACIÓ TACTICAL WHISTLEBLOWER PER A ESTABLIR UN CANAL PERMANENT DE COMUNICACIÓ I COL·LABORACIÓ PER A MILLORAR L'EFICÀCIA EN EL COMPLIMENT D'OBJECTIUS D'INTERÉS COMÚ  
  
València, 9 de juliol de 2019  
  
REUNITS  
D'una part, Joan A. Llinares Gómez, el Director de l'Agència de Prevenció i Lluita contra el Frau i la Corrupció de la Comunitat Valenciana (d'ara en avant, Agència Valenciana Antifrau), que intervé en el seu nom i representació en virtut del nomenament realitzat per Resolució del President de les Corts de 29 de maig de 2017 (DOGV núm. 8052, de 31 de maig de 2017).  
I d'una altra part, Hervé Falciani, President de l'associació sense ànim de lucre Tactical Whistleblower (d'ara en avant Tactical), en virtut de nomenament efectuat per l'Acta Fundacional de data 27 d'abril de 2018, d'acord amb l'article 11 dels Estatuts de l'esmentada associació, amb domicili a València, número de CIF R31567251, i inscrita amb número de registre 616667 en el corresponent Registre d'associacions del Ministeri de l'Interior.  
  
EXPOSEN  
I. Que l'Agència Valenciana Antifrau, creada per la Llei 11/2016, de 28 de novembre, de la Generalitat, es configura com una entitat adscrita a les Corts Valencianes, dirigida a previndre i erradicar el frau i la corrupció de les institucions públiques valencianes, així com a impulsar la integritat i l'ètica pública i fomentar una cultura de bones pràctiques i de rebuig del frau i la corrupció.  
II. Que l'Agència Valenciana Antifrau es relaciona amb les institucions autonòmiques, estatals, comunitàries i internacionals que tinguen competències o que complisquen funcions anàlogues. Així mateix, amb qualsevol persona, col·lectiu o entitat que vulga fer suggeriments, propostes o sol·licitar la seua actuació en matèria de prevenció i control del frau i la corrupció.  
III. Que l'Agència Valenciana Antifrau contempla entre els seus objectius la realització de plans preventius que reduïsquen els riscos en l'àmbit de les Administracions i el seu Sector Públic que poden implicar males pràctiques o conductes fraudulentes i corruptes. Per a la consecució d'aquests objectius es realitzen estudis sobre les potencialitats d'infraestructures tecnològiques que permeten incrementar el control efectiu de la despesa pública en aspectes com la contractació, les subvencions, les concessions, etc., gràcies a la traçabilitat i transparència en els processos d'execució i de les despeses derivades.  
IV. Que Tactical és una Associació sense ànim de lucre, constituïda a Espanya que naix amb vocació de promoure l'ètica i la seguretat en institucions, tant públiques com privades, en les seues relacions administratives, socials i comercials, i que contempla entre els seus objectius promoure l'ètica i la seguretat en el mercat financer mitjançant l'aplicació de tecnologies com el blockchain i unes altres ja desenvolupades o en vies de desenvolupament.  
V. Que totes dues entitats contemplen la creació d'una eina que incorpore les últimes innovacions tecnològiques per a garantir la traçabilitat de la despesa pública en qualsevol dels àmbits d'actuació de les Administracions i el seu Sector Públic.  
VI. Que és d'interés mutu de les parts formalitzar el present conveni amb la finalitat d'establir un àmbit de col·laboració ampli que contribuïsca al millor compliment de les finalitats i objectius de totes dues parts, i així poder participar conjuntament en el desenvolupament d'aplicacions tecnològiques i procediments que servisquen a les esmentades finalitats, creant una via estable de col·laboració.  
  
En virtut de l'exposat, les parts acorden subscriure aquest conveni marc de conformitat amb les següents:  
  
  
CLÀUSULES  
  
Primera. Objecte   
L'objecte del present conveni marc entre l'Agència Valenciana Antifrau i Tactical és establir un canal permanent de comunicació i col·laboració per a millorar l'eficàcia en el compliment dels objectius d'interés comú.   
  
Segona. Modalitats de col·laboració  
Totes dues parts es comprometen a:  
- Establir la col·laboració per a la introducció, desenvolupament i implementació d'aplicacions tecnològiques que faciliten la lluita contra el frau i la corrupció en els àmbits de la contractació, les subvencions i les concessions públiques.   
- Afavorir la col·laboració per a l'elaboració i execució conjunta de projectes en matèries d'interés comú.  
- Cooperar en programes de formació de personal tècnic, d'administració i serveis.  
- Organitzar conjuntament esdeveniments, seminaris o conferències destinats a informar la ciutadania de projectes i mesures que poden millorar i afavorir la lluita contra el frau i la corrupció amb la finalitat d'impulsar la promoció econòmica i el desenvolupament local.  
- Col·laborar conjuntament en les àrees de cooperació tècnica i de transferència de tecnologia així com en temes de formació d'analistes i personal especialitzat en anàlisi de dades i en altres àmbits tecnològics.  
  
- Impulsar el suport mutu en qüestions relacionades amb l'activitat de totes dues entitats.  
- Treballar conjuntament perquè es contemple en el marc jurídic de la Comunitat Valenciana la implementació en totes les seues administracions públiques d'aquesta eina tecnològica de traçabilitat, una vegada acabada.   
- Col·laborar en l'elaboració de l'eina de traçabilitat dissenyada en el marc d'aquest projecte.  
- Promoure la relació entre totes dues institucions en l'àmbit tecnològic, social i científic i en quantes altres activitats puguen sorgir entre elles.  
- Quantes unes altres siguen considerades d'interés mutu, dins de les disponibilitats de les parts i de les activitats que constitueixen l'objecte del present conveni.  
  
Tercera. Establiment de la col·laboració  
L'execució de cadascuna de les modalitats de col·laboració previstes en el present conveni serà objecte de convenis, acords o contractes específics, elaborats de comú acord entre totes dues parts, en els quals s'indicarà entre altres els següents aspectes:  
- Definició de l'objecte que es persegueix, actuacions a realitzar i mitjans materials i humans precisos.  
- Obligacions i drets de cada part i, si escau, el cost econòmic, així com les conseqüències en cas d'incompliment.  
- Acords relacionats amb la confidencialitat de la informació i amb la propietat intel·lectual, industrial i explotació dels resultats  
- Mecanisme de seguiment, vigilància i control de l'execució i resolució de problemes d'interpretació i compliment.  
- El règim de modificació, entrada en vigor, duració i les causes de resolució del conveni, l'acord o el contracte específic.  
- Solució de controvèrsies.  
- Qualsevol altra qüestió que es considere d'interés per a totes dues parts.  
  
Quarta. Aspectes econòmics  
L'aplicació i execució d'aquest conveni, que inclou tots els actes jurídics que es puguen dictar en la seua execució i en el seu desenvolupament, no podran implicar obligacions econòmiques ni per a l'Agència Valenciana Antifrau ni per a Tactical; en general totes dues institucions hauran d'atendre les obligacions derivades del conveni amb els seus mitjans personals i materials.  
  
Cinquena. Recursos Humans  
En relació amb el personal de totes dues institucions que participe en aquestes actuacions, en cap cas, es derivarà cap vincle jurídic ni relació laboral ni estatutària amb l'altra part, ni més compromisos que els estipulats en el present conveni.  
  
Sexta. Comissió Mixta de Seguiment  
Per a facilitar l'elaboració dels convenis, acords o contractes específics i el seu compliment, es constituirà una Comissió Mixta de Seguiment de caràcter paritari, integrada per part de l'Agència Valenciana Antifrau pel Director, o persona en qui delegue, i per part de Tactical pel President, o persona en qui delegue.  
La Comissió Mixta de Seguiment també estarà composta per altres dos representants de cadascuna de les institucions designades, respectivament, pel Director de l'Agència Valenciana Antifrau i pel President de Tactical.  
La Comissió es reunirà, almenys, una vegada a l'any, i sempre que se sol·licite per alguna de les parts, estenent-se acta de la reunió.  
  
Setena. Finançament  
Les dues Institucions sobre la base d'una justa reciprocitat, intentaran recaptar fons de finançament que seran utilitzats per a donar suport a les activitats que es realitzen en l'àmbit d'aquest conveni marc. El finançament per al desenvolupament de qualsevol projecte o activitat de col·laboració, s'inclourà en els instruments jurídics que es deriven del present conveni marc.  
  
Octava. Confidencialitat de la informació  
De manera general, cadascuna de les parts es compromet a no difondre, en cap concepte, les informacions pertanyents a l'altra part a les quals haja pogut tindre accés en execució d'aquest conveni i de qualsevol altre instrument jurídic que d'ell es derive.  
Les parts signants hauran d'aplicar les mesures de seguretat adequades per al manteniment de la confidencialitat de la informació que siguen aplicables segons les previsions de la legislació vigent a cada moment.  
Totes dues parts es comprometen al fet que tot el personal que participe en l'execució d'aquest conveni conega i complisca el compromís de confidencialitat regulat per aquesta clàusula.  
  
Novena. Duració del conveni   
Aquest conveni produeix efectes des de la seua signatura i té una vigència de quatre anys, amb possibilitat de pròrroga, per un període de fins a quatre anys addicionals si així ho acorden de forma expressa les parts signants del conveni.  
Són causes de resolució del conveni el transcurs del seu termini de vigència sense que s'haja acordat la pròrroga; l'acord de les dues parts signants; l'incompliment de les obligacions i compromisos assumits per part d'algun dels signants; i la denúncia d'una de les parts.  
  
Qualsevol de les parts pot denunciar el conveni en qualsevol moment una vegada transcorregut el primer any de vigència, mitjançant escrit dirigit a l'altra part. L'extinció produirà efectes una vegada transcorreguts tres mesos des de la denúncia, sense perjudici que es finalitzen les actuacions ja iniciades que s'hagen de portar a terme per raons d'interés públic.  
  
Dècima. Solució de controvèrsies  
Aquest conveni marc es regeix per les seues clàusules, per la interpretació que d'aquestes clàusules faça la Comissió Mixta de Seguiment i per la normativa general que siga aplicable.  
Les controvèrsies que puguen sorgir sobre la interpretació i el compliment d'aquest conveni han de ser resoltes, en primera instància, en la Comissió Mixta de Seguiment prevista en la clàusula cinquena d'aquest conveni. Mancant acord en aquesta Comissió, les possibles controvèrsies seran de coneixement i competència dels òrgans jurisdiccionals de l'ordre jurisdiccional del contenciós-administratiu, d'acord amb el que estableix la Llei 29/1998, de 13 de juliol, reguladora de la jurisdicció contenciós administrativa.  
  
Onzena. Publicitat i transparència  
Totes dues parts es comprometen a donar difusió a aquest conveni marc mitjançant la publicació, si escau, en els diaris oficials corresponents, i en les seues seus electròniques i pàgines web.  
  
En prova de conformitat, els representants de totes dues parts signen el present conveni, per duplicat, en castellà i en valencià, en el lloc i data de l'encapçalament.  
  
Director de l'Agència Valenciana Antifrau  
Joan Antoni Llinares Gómez  
  
President de Tactical Whistleblower  
Hervé Falciani